Document ID: 32005D0864

KOMISJONI OTSUS,
2. detsember 2005,
endosulfaani nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
(teatavaks tehtud numbri K(2005) 4611 all)
(EMPs kohaldatav tekst)
(2005/864/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Kõnealuse programmi läbiviimise üksikasjalikud eeskirjad on sätestatud 11. detsembri 1992. aasta määruses (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad. (2)
(2)
Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, (3) määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning kõikide toimeainete tootjad, kes on esitanud teate õigel ajal.
(3)
Endosulfaan on üks määruses (EÜ) nr 933/94 osutatud 89 toimeainest.
(4)
22. veebruaril 2000 esitas Hispaania määratud referentliikmesriigina määruse (EMÜ) nr 3600/92 artikli 7 lõike 1 punkti c kohaselt komisjonile aruande teavitajate poolt kõnealuse määruse artikli 6 lõike 1 kohaselt esitatud teabe hindamise kohta.
(5)
Pärast referentliikmesriigi aruande saamist pidas komisjon vastavalt määruse (EMÜ) nr 3600/92 artikli 7 lõikele 3 nõu liikmesriikide ekspertide ja peamiste teavitajatega (Bayer CropScience ja Makhteshim Agan). Selgus, et on vaja täiendavaid andmeid. Komisjoni otsuses 2001/810/EÜ (4) on teavitajatele sätestatud andmete esitamise tähtaeg, mis lõppes 25. mail 2002. Samas otsuses on kindlaks määratud pikaajaliste uuringute jaoks hilisem tähtaeg 31. mai 2003.
(6)
Komisjon korraldas 17. mail 2004 seoses kõnealuse toimeainega kolmepoolse kohtumise peamiste teavitajate ja referentliikmesriigiga.
(7)
Liikmesriigid ja komisjon on Hispaania aruande toiduahela ja loomatervishoiu alalises komitees läbi vaadanud. Kõnealune läbivaatamine lõpetati 15. veebruaril 2005 ning vormistati komisjoni aruandena endosulfaani kohta.
(8)
Kõnealuse toimeaine hindamise käigus on ilmnenud mitu murettekitavat valdkonda. Eriti on probleeme seoses säilimise ja käitumisega keskkonnas, kuna toimeaine lagunemise kulg ei ole täiesti selge ning mulla lagunemise, vee/põhjasetete lagunemise ja mesokosmi uuringutel on leitud tundmatuid metaboliite. Jääb ka hulk ökotoksikoloogilisi probleeme, sest olemasoleva teabe põhjal ei saa piisavalt hinnata pikaajalisi riske, eriti eespool nimetatud metaboliitide olemasolu tõttu. Samuti ei peeta olemasoleva teabe põhjal piisavalt käsitletuks kasutaja kokkupuudet sisetingimustes. Lisaks on endosulfaan lenduv aine, selle peamine metaboliit on püsiv ning seda on leitud seiretulemustest piirkondades, kus toimeainet ei ole kasutatud. Järelikult, kui kõnealused probleemid jäävad lahendamata, ei ole esitatud teabe põhjal koostatud hindamisaruandest selgunud, et endosulfaani sisaldavad taimekaitsevahendid võiksid kavandatud kasutustingimustes üldiselt vastata direktiivi 91/414/EMÜ artikli 5 lõike 1 punktides a ja b sätestatud nõuetele.
(9)
Seepärast ei tuleks endosulfaani kanda direktiivi 91/414/EMÜ I lisasse.
(10)
Tuleks võtta meetmeid tagamaks, et endosulfaani sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks ei anta uusi lubasid.
(11)
Komisjonile esitatud teabest ilmneb, et tõhusate alternatiivide puudumise tõttu teatavateks piiratud kasutusviisideks teatavates liikmesriikides on alternatiivide väljatöötamise võimaldamiseks vaja jätkata kõnealuse toimeaine kasutamist. Seepärast on praeguses olukorras õigustatud rangetel tingimustel, mille eesmärk on riski vähendamine, ette näha pikem tähtaeg, et tühistada kehtivad load oluliseks peetavateks piiratud kasutusviisideks, mille puhul ei näi praegu olevat mingeid tõhusaid alternatiive kahjulike organismide tõrjeks.
(12)
Ajapikendus, mille liikmesriigid võimaldavad endosulfaani sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui kaksteist kuud, et võimaldada kasutada olemasolevad varud hiljemalt ühe kasvuperioodi jooksul.
(13)
Käesolev otsus ei piira komisjoni kohaldada võimalikke võetavaid meetmeid hiljem kõnealuse toimeaine suhtes vastavalt nõukogu 21. detsembri 1978. aasta direktiivile 79/117/EMÜ, millega keelatakse teatavaid toimeaineid sisaldavate taimekaitsevahendite turuleviimine ja kasutamine. (5)
(14)
Käesolev otsus ei piira endosulfaani kohta taotluse esitamist vastavalt direktiivi 91/414/EMÜ artikli 6 lõikele 2 seoses selle võimaliku kandmisega kõnealuse direktiivi I lisasse.
(15)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Endosulfaani ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
1.
endosulfaani sisaldavate taimekaitsevahendite load tühistatakse hiljemalt 2. juuniks 2006;
2.
alates 3. detsembrist 2005 ei anta endosulfaani sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel;
3.
lisa B veerus loetletud kasutusviiside puhul jätavad A veerus nimetatud liikmesriigid endosulfaani sisaldavate taimekaitsevahendite load jõusse kuni 30. juunini 2007, tingimusel et nad:
a)
tagavad turulejäänud taimekaitsevahendite varustamise uute etikettidega vastavalt piiratud kasutustingimustele;
b)
kehtestavad kõik asjakohased võimalike riskide vähendamise meetmed, et tagada inimeste ja loomade tervise ning keskkonna kaitse, ning
c)
tagavad, et asjaomastele kasutusviisidele otsitakse tõsiselt alternatiivseid tooteid või meetodeid, eelkõige tegevuskavade kaudu.
Asjaomane liikmesriik teavitab komisjoni hiljemalt 31. detsembriks 2005 käesoleva lõike kohaldamisest, eelkõige vastavalt punktidele a-c võetud meetmetest, ning esitab igal aastal käesoleva artikli kohaselt olulisteks kasutusviisideks kulunud endosulfaani hinnangulise koguse.
Artikkel 3
Ajapikendus, mille liikmesriigid annavad vastavalt direktiivi 91/414/EMÜ artikli 4 lõike 6 sätetele, peab olema võimalikult lühike ning:
a)
kasutusviiside puhul, mille luba tuleb tühistada 2. juuniks 2006, lõppema hiljemalt 2. juunil 2007;
b)
kasutusviiside puhul, mille luba tuleb tühistada 30. juuniks 2007, lõppema hiljemalt 31. detsembril 2007.
Artikkel 4
Käesolev otsus on adresseeritud liikmesriikidele.
Brüssel, 2. detsember 2005

Labels: 3
0
4
6